**Informatīvais ziņojums par Eiropas Komisijas Otrās Kopienas rīcības programmas sabiedrības veselības jomā (2008. – 2013.gadam) vienoto rīcību „Traumu uzraudzība Eiropā” (JAMIE)**

Eiropas Komisijas Otrās Kopienas rīcības programmas sabiedrības veselības jomā (2008. – 2013.gadam) vienotās rīcības „Traumu uzraudzība Eiropā” (JAMIE Nr. 20102205) (turpmāk – Vienotā rīcība JAMIE) mērķis ir līdz 2013.gada beigām panākt vienotas traumu datu bāzes izveidi lielākajā daļā Eiropas Savienības (turpmāk – ES) dalībvalstu, kas būtu slimnīcu uzraudzībā un dotu iespēju Eiropas Komisijai un dalībvalstīm uzraudzīt traumu riskus.

Vienotās rīcības JAMIE vadošais partneris ir Nīderlandes organizācija „Eiropas asociācija traumu profilaksei un drošības veicināšanai” (European Association for Injury Prevention and Safety Promotion – EUROSAFE). Vienotai rīcībai JAMIE ir 23 asociētie partneri, viens no kuriem ir Slimību profilakses un kontroles centrs (turpmāk – SPKC). SPKC ir Latvijā atbildīgā institūcija par reģistru „Ar noteiktām slimībām slimojošu pacientu reģistrs un reģistrs par pacientiem, kuri guvuši traumas un ievainojumus” (turpmāk tekstā – Reģistrs). Reģistrs ir Eiropas Komisijas Ievainojumu datu bāzes sastāvdaļa. Ievainojumu datu bāze ir vienīgais datu avots ES, kas satur standartizētus, starptautiski salīdzināmus datus par traumām un ievainojumiem.

Vienotā rīcība JAMIE ilgs 36 mēnešus, tā tika uzsākta 2011.gada 1.aprīlī un turpināsies līdz 2014.gada 1.aprīlim.

Vienotās rīcības JAMIE ietvaros divas reizes gadā tiek organizēti apmācību semināri, kur piedalās arī SPKC pārstāvis. Semināru mērķi ir:

* metodoloģiskie un tehniskie risinājumi datu vākšanā un ievainojumu rādītāju aprēķināšanā;
* datu kvalitātes uzlabošana un ticamas ievainojumu uzraudzības sistēmas uzturēšana;
* uz slimnīcas datiem balstītas ievainojumu datu vākšanas sistēmas vadīšana un sadarbība ar ārstniecības iestādēm;
* datu izmantošana ievainojumu analīzē;
* datu izmantošana pārskatu un ziņojumu veidošanā un svarīgāko uzdevumu noteikšanā ievainojumu mazināšanas politikas izstrādē.

Galvenie ieguvumi un priekšrocības partneriem (arī Latvijai) no dalības Vienotājā rīcībā JAMIE ir:

* uzlabots datu apjoms un datu kvalitāte reģistrā, lai tā būtu pietiekami reprezentabla un salīdzināma starptautiskā līmenī; datu uzraudzība, kas palīdz piesaistīt vairāk resursus uz pierādījumiem balstītai praksei traumatisma mazināšanā vietējā, reģionālā, nacionālā līmenī un veidot sadarbību, kā arī saņemt atbalstu no citām organizācijām šajā jomā;
* izpratne par traumatisma izplatību noteiktos apgabalos, reģionos, valstī. Informācija ir noderīga veselības aprūpes politikas veidošanā un iedzīvotāju veselības uzlabošanā, izvirzot uz pierādījumiem balstītus pasākumus traumatisma mazināšanā;
* starptautisko standartu īstenošana, kas dos ieguvumus starptautiskās statistikas kvalitatīvākai veidošanai; uzlabos ne tikai datu salīdzināšanu starp valstīm, bet arī nodrošinās daudz precīzāku pasaules priekšstatu par traumatisma problēmu Eiropā kopumā. Savukārt, valstu salīdzinājumi palīdzēs, izmantojot starptautiskās aģentūras, piemēram Pasaules Veselības Organizāciju, sadarboties un veikt koordinētus pasākumus traumu novēršanā;
* uzlabota datu analīzes kapacitāte un iegūta informācija par traumu un ievainojumu izmaksu ekonomisko analīzi, ar kuru palīdzību izvērtēt datu uzturēšanas un dažādu profilakses pasākumu lietderīgumu no izmaksu viedokļa;
* pastiprināta datu analīze un tās izmantošana starp veselības politikas veidotājiem veselības aprūpes sektorā, pētniekiem, speciālistiem, nevalstiskām organizācijām u.c.;
* partnerība un sadarbība ar ES un citām starptautiskām organizācijām traumu uzraudzībai un traumu risku identificēšanai.

Vienotās rīcības JAMIE ietvaros Latvija jau ir veikusi vairākas iestrādnes un 2012.gada pavasarī ir sagatavots un nosūtīts vadošajam partnerim Vienotās rīcības JAMIE ieviešanas plāns. Tuvākās SPKC plānotās aktivitātes Vienotās rīcības JAMIE ietvaros ir:

* atbilstoši Vienotās rīcības JAMIE prasībām sagatavot un pēc pieprasījuma nosūtīt uz vienoto Eiropas Komisijas ievainojumu datu bāzi Latvijas datus par apkopotajām traumām un ievainojumiem par 2012.gadu;
* uzlabot datu vākšanu slimnīcās tā, lai dati pilnībā sakristu ar Eurostat (Eiropas statistikas sistēmas) standartiem; uzlabot datu kvalitāti un datu izmantošanu traumu un ievainojumu analīzē;
* veicināt starpsektoru un citu ieinteresēto organizāciju iesaisti traumatisma mazināšanā.

Vienotās rīcības JAMIE vadošais partneris plāno, ka ar 2015.gadu ievainojumu datu bāze varētu kļūt par ES reģiona obligātu sabiedrības veselības statistikas sastāvdaļu, saskaņā ar ES Regulu (EK) Nr.1338/2008, (2008.gada 16.decembris) „Par Kopienas statistiku par sabiedrības veselību, veselību un drošību darbā”, tādēļ būtu nepieciešams turpināt uzlabot esošo sistēmu, lai līdz 2015.gadam tā būtu ES prasībām atbilstoša.

Līdzšinējā Latvijas iesaistīšanās Vienotā rīcībā JAMIE ir bijusi veiksmīga un pamatojoties uz visu iepriekšminēto nepieciešama aktīva līdzdalība arī 2013. un 2014.gadā.

Vienotās rīcības JAMIE granta vienošanās paredz, ka kopējais finansējums laika posmā no 2011.gada līdz 2014.gadam ir 10 100 LVL (14 372 EUR), t.sk., 5 050 LVL Eiropas Komisijas finansējums un 5 050 LVL SPKC līdzfinansējums (Nacionālā veselības dienesta līdz 2012.gada 1.aprīlim un pirms tam Veselības ekonomikas centra līdz 2011.gada 31.oktobrim).

**Vienotās rīcības JAMIE realizācijai plānotais finansējums**

|  |  |  |  |  |  |
| --- | --- | --- | --- | --- | --- |
|  | 2011.gads | 2012.gads | 2013.gads | 2014.gads | **KOPĀ** |
| Eiropas Komisijas finansējums | 951 | 2 163 | 1 188 | 748 | **5 050** |
| Līdzfinansējums kopā, t.sk.: |  | 1 684 | 1 684 | 1 682 | **5 050** |
| Nodrošinātā līdzfinansējuma daļa (atlīdzība) |  | 1 684 | 452 | - | **2 136** |
| Nodrošinātā līdzfinansējuma daļa (atalgojums) | - | 1 357 | 364 | - | **1 721** |
| *Papildus nepieciešamā līdzfinansējuma daļa (atlīdzība)* | *-* | *-* | *1 232* | *1 682* | ***2 914*** |
| *Papildus nepieciešamā līdzfinansējuma daļa (atalgojums)* | *-* | *-* | *993* | *1 361* | ***2 354*** |
| **KOPĀ** | **951** | **3 847** | **2 872** | **2 430** | **10 100** |

Vienotās rīcības JAMIE darbība ir plānota no 2011.gada 1.aprīļa līdz 2014.gada 1.aprīlim. Saskaņā ar Vienotās rīcības JAMIE granta vienošanos Eiropas Komisija līdzfinansēs Vienoto rīcību JAMIE līdz 2014.gada 1.aprīlim un tas nav pretrunā ar Eiropas Komisijas Otrās Kopienas rīcības programmas sabiedrības veselības jomā (2008. – 2013.gadam) finanšu periodu.

Eiropas Komisijas piešķirtais finansējums dalībai Vienotajā rīcībā JAMIE plānots Veselības ministrijas apakšprogrammā 70.07.00 „Citu Eiropas Kopienas projektu īstenošana”, kurā tiks iekļauti arī papildus valsts budžeta līdzekļi līdzfinansējuma daļas nodrošināšanai 2013. un 2014.gadā. Vienotās rīcības JAMIE realizācijā iesaistīto darbinieku atlīdzības daļa, kas tika nodrošināta kā līdzfinansējums, līdz 2012.gada 31.martam tika nodrošināta no programmas 45.00.00 „Ārstniecības finansējuma nodrošināšana”, no 2012.gada 1.aprīļa līdz 31.decembrim – no apakšprogrammas 39.01.00 „Infekcijas slimību specifiskā diagnostika, ārstēšana un profilakse”, bet 2013.gadā tika nodrošināta no apakšprogrammas 46.03.00 „Slimību profilakses nodrošināšana”. Veselības ministrija atbilstoši normatīvajos aktos noteiktajam iesniegs Finanšu ministrijai priekšlikumu apropriācijas pārdalei starp budžeta apakšprogrammu 46.03.00 „Slimību profilakses nodrošināšana” un 70.07.00 „Citu Eiropas Kopienas projektu īstenošana” 452 LVL apmērā par SPKC nodrošināto līdzfinansējumu no 2013.gada janvāra līdz aprīlim.

Sākotnēji (līdz 2011.gada 31.oktobrim) Vienotās rīcības JAMIE realizācijā piedalījās Veselības ekonomikas centrs, no 2011.gada 1.novembra līdz 2012.gada 31.martam – Nacionālais veselības dienests, bet no 2012.gada 1.aprīļa iestāžu reorganizācijas rezultātā dalību pārņēma SPKC. Ņemot vērā krīzes laikā realizētos fiskālās disciplīnas pasākumus un samazināto finansējumu valsts pārvaldes iestādēm, Veselības norēķinu centrs un Nacionālais veselības dienests dalību Vienotajā rīcībā JAMIE realizēja nodrošinot piemaksas iesaistītajam personālam piešķirto budžeta līdzekļu pamatfunkciju nodrošināšanai ietvaros. Arī SPKC Vienotās rīcības JAMIE realizāciju pārņēma bez līdzfinansējuma līdzekļiem, tomēr ņemot vērā darbinieku noslogotību SPKC pamatfunkciju nodrošināšanai ir nepieciešams papildus finansējums piemaksu nodrošināšanai par papildus darbu Vienotās rīcības JAMIE ietvaros, lai nodrošinātu iesaistīto darbinieku motivāciju un produktivitāti.

Lai SPKC varētu veiksmīgi nodrošināt dalību Vienotājā rīcībā JAMIE, nodrošinot Vienotās rīcībās JAMIE realizācijā iesaistītajiem darbiniekiem piemaksas par papildus amata pienākumiem veikto darbu Vienotās rīcības JAMIE ietvaros, ierobežotā finansējuma apstākļos, ir nepieciešams papildus finansējums līdzfinansējuma nodrošināšanai 2 914 LVL (2013.gadā – 1 232 LVL un 2014.gadā – 1 682 LVL), kura piešķiršanai atbilstoši Likuma par budžetu un finanšu vadību 24.panta trešajai daļai ir nepieciešams attiecīgs Ministru kabineta lēmums.

Veselības ministre I.Circene

03.09.2013 9:16

1 118

Elīna Praudiņa

tālr. 67876045

[Elina.Praudina@vm.gov.lv](mailto:Elina.Praudina@vm.gov.lv)